A Bizottság 95/54/EK irányelve
(1995. október 31.)
a gépjárművek külső gyújtású motorjai által előidézett rádiózavarok szűrésére vonatkozó tagállami jogszabályok közelítéséről szóló 72/245/EGK tanácsi irányelvnek a műszaki fejlődéshez történő hozzáigazításáról, és a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló 70/156/EGK tanácsi irányelv módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 93/81/EGK bizottsági irányelvvel módosított [1], a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre [2] és különösen annak 13. cikke (2) bekezdésére,
tekintettel a legutóbb a 89/491/EGK irányelvvel módosított [3], a gépjárművek külső gyújtású motorjai által előidézett rádiózavarok szűrésére vonatkozó tagállami jogszabályok közelítéséről szóló, 1972. június 20-i 72/245/EGK tanácsi irányelvre [4] és különösen annak 4. cikkére,
mivel a 72/245/EGK irányelv a 70/156/EGK irányelvvel bevezetett típusjóváhagyási eljárás egyik külön irányelve; mivel ezért a 70/156/EGK irányelv rendszerekre, alkatrészekre és a járművek önálló műszaki egységeire vonatkozó rendelkezései ezen irányelvre is alkalmazhatók;
mivel különösen a 70/156/EGK irányelv 3. cikkének (4) bekezdésében, valamint 4. cikkének (3) bekezdésében kerül megállapításra, hogy minden külön irányelvhez az említett irányelv I. melléklete szerinti megfelelő adatokat tartalmazó adatközlő lapot, valamint a VI. melléklet szerinti típusbizonyítványt kell mellékelni azért, hogy a típusjóváhagyási eljárást elektronikus úton lehessen lefolytatni;
mivel a 72/245/EGK irányelv tartalmazta az első intézkedéseket a rádiózavarok tekintetében az alapvető elektromágneses összeférhetőség biztosítása érdekében; ezen időpont óta az elektromos és elektronikus felszerelések a műszaki haladás következtében sokkal bonyolultabbá és sokoldalúbbá váltak;
mivel tekintettel az elektromos és elektronikus berendezések területén végbement technológiai fejlődés miatt fokozódó aggodalmakra, és azon igényre, hogy biztosítani kell a különböző elektromos és elektronikus berendezések általános összeférhetőségét, a legutóbb a 93/68/EGK irányelvvel [5] módosított 89/336/EGK tanácsi irányelv [6] valamennyi termék vonatkozásában általános rendelkezéseket állapított meg az elektromágneses összeférhetőségre;
mivel a 89/336/EGK irányelv megállapította azon alapelvet, hogy amennyiben az általa előírt védelmi követelmények összehangolása megtörténik, úgy a külön irányelvekkel szabályozott készülékek vonatkozásában általános rendelkezéseit nem kell alkalmazni, illetve azok alkalmazásával fel kell hagyni;
mivel a járművek, alkatrészek és önálló műszaki egységek területén az európai típusjóváhagyási rendszer keretén belül egy olyan külön irányelv megalkotását kell tervbe venni, amely szerint a kijelölt nemzeti hatságok a típusjóváhagyásokat egységes műszaki előírások alapján adják ki;
mivel a 72/245/EGK irányelv ilyen külön irányelvvé válik;
mivel egyéb, a járművekre, alkatrészekre és önálló műszaki egységekre vonatkozó, és a 70/156/EGK irányelv keretébe tartozó irányelvekben hivatkozni kell az elektromágneses összeférhetőségre;
mivel 1996. január 1-jétől a járművek, alkatrészek és önálló műszaki egységek rádiózavar-szűréssel kapcsolatos követelményeire (elektromágneses összeférhetőség) kizárólag a 72/245/EGK irányelv rendelkezései alkalmazandók;
mivel a 70/156/EK irányelvet módosítani kell azért, hogy a 72/245/EGK irányelv hatályának kiterjesztése valamennyi járműosztály tekintetében figyelembevételre kerüljön;
mivel a külső gyújtású és a kompressziós gyújtású motorok megkülönböztetése érdekében szükséges utalni a 89/491/EGK irányelvvel módosított, 72/306/EGK tanácsi irányelvre [7];
mivel az ezen irányelvben előírt intézkedések összhangban vannak a 70/156/EGK irányelvvel létrehozott, az irányelveknek a műszaki fejlődéshez való hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 72/245/EGK irányelv a következőképpen módosul:
1. A cím helyébe a következő szöveg lép: "A Tanács 1972. június 20-i 72/245/EGK irányelve a gépjárművek által előidézett rádiózavarokról (elektromágneses összeférhetőség)";
2. Az 1. cikk helyébe a következő szöveg lép:
"1. cikk
Ezen irányelv alkalmazásában "jármű";: bármely, a 70/156/EGK irányelvben meghatározott jármű.";
3. A 2. cikk helyébe a következő szöveg lép:
"2. cikk
A tagállamok nem tagadhatják meg az EK-típusjóváhagyás vagy a nemzeti típusjóváhagyás megadását az elektromágneses összeférhetőségre való hivatkozás alapján egy jármű, alkatrész vagy önálló műszaki egység vonatkozásában, ha ezen irányelv követelményei teljesülnek.";
4. A 3. cikk helyébe a következő szöveg lép:
"3. cikk
1. Ezen irányelvet a 89/336/EGK tanácsi irányelv [8] értelmében, 1996. január 1-jétől, "egyedi irányelvnek". kell tekinteni.
2. Az ezen irányelv alapján jóváhagyott járműveket, alkatrészeket és önálló műszaki egységeket úgy kell tekinteni, mint amelyek megfelelnek a 92/53/EGK tanácsi irányelv [9] IV. mellékletében felsorolt, az elektromágneses összeférhetőségre vonatkozó irányelvek rendelkezéseinek".
5. A mellékletek helyébe ezen irányelv melléklete lép.
2. cikk
(1) 1995. december 1-jei hatállyal a tagállamok az elektromágneses összeférhetőségre történő hivatkozás alapján:
- nem tagadhatják meg semmilyen járműtípus vonatkozásában az EK-típusjóváhagyás vagy a nemzeti típusjóváhagyás megadását,
- nem tagadhatják meg semmilyen típusú alkatrész vagy önálló műszaki egység vonatkozásában az EK-alkatrész- vagy műszaki egység-típusjóváhagyás megadását,
- nem tilthatják meg a jármű nyilvántartásba vételét, értékesítését vagy üzembe helyezését,
- nem tilthatják meg az alkatrészek vagy önálló műszaki egységek értékesítését vagy használatát,
amennyiben a járművek, alkatrészek vagy önálló műszaki egységek kielégítik az ezen irányelvvel módosított 72/245/EGK irányelv követelményeit.
(2) 1996. január 1-jei hatállyal a tagállamok,
- nem adhatják ki többé az EK-jármű-típusjóváhagyást, az EK-alkatrész-típusjóváhagyást vagy az önálló műszaki egységre vonatkozó EK-típusjóváhagyást,
- és megtagadhatják a nemzeti típusjóváhagyás megadását,
bármely típusú járműre, alkatrészre vagy önálló műszaki egységre vonatkozóan, az elektromágneses összeférhetőség alapján, amennyiben az ezen irányelvvel módosított 72/245/EGK irányelv előírásai nem teljesülnek.
(3) A (2) bekezdést nem kell alkalmazni sem az 1996. január 1-je előtt, a 72/306/EGK irányelv alapján jóváhagyott járműtípusokra, sem e jóváhagyások bármely ezt követő meghosszabbítására.
(4) 2002. október 1-jétől a tagállamok
- azon megfelelőségi igazolásokat, amelyeket a 70/156/EGK irányelv rendelkezéseivel összhangban az új járművekhez kiállítottak, az említett irányelv 7. cikke (1) bekezdésének értelmében a továbbiakban érvénytelennek tekintik,
- megtagadhatják az olyan új járművek nyilvántartásba vételét, értékesítését vagy üzembe helyezését, amelyekhez nem mellékelnek a 70/156/EGK irányelvvel összhangban lévő megfelelőségi igazolást,
- megtagadhatják az új elektromos vagy elektronikus szerelési egységek alkatrészként vagy önálló műszaki egységként történő értékesítését vagy üzembe helyezését,
amennyiben ezen irányelv követelményei nem teljesülnek.
(5) 2002. október 1-jétől azon elektromos/elektronikus szerelési egységekre, amelyek alkatrészként vagy önálló műszaki egységként kerülnek alkalmazásra, a 70/156/EGK irányelv 7. cikkének (2) bekezdésével összefüggésben, az ezen irányelvvel módosított 72/245/EGK irányelv követelményeit kell alkalmazni.
(6) A (2) és (5) bekezdés sérelme nélkül, tartalék-alkatrészek esetében, a tagállamok továbbra is megadják az EGK-típusjóváhagyást és engedélyezik az alkatrészek vagy önálló műszaki egységek értékesítését vagy üzembe helyezését olyan járművekben, amelyeket 1996. január 1-je előtt hagytak jóvá a 72/245/EGK irányelv vagy a 72/306/EGK irányelv szerint, és adott esetben a jóváhagyások későbbi meghosszabbítását is.
3. cikk
A 70/156/EGK irányelv IV. melléklete I. részének 10. pontja úgy módosul, hogy a 0 járműosztálynak megfelelő oszlopok mindegyikében az "alkalmazhatóság" rovatba egy "X" jelzés kerül.
4. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1995. december 1-je előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
5. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
6. cikk
Ennek az irányelvnek a tagállamok a címzettjei.
Kelt Brüsszelben, 1995. október 31-én.